病後往來湖山間戲書
作者：陸游
朝代：宋

paragraphs: 周公居東三食新，夷吾在魯丘厄陳。
聖賢憂患尚如此，况我本是羈窮人。
今秋危病輒不死，餘業自笑堅頑身。
結茅所幸得佳處，石帆天鏡無纖塵。
捫蘿峭壁上采藥，腰斧長歌行負薪。
尋僧獨泛若耶月，携友共采湘湖蓴。
蠡亡範金陋勾踐，斯頌刻石憎嬴秦。
不如一酹禹祠去，惡衣菲食真吾鄰。